## Pravilnik o znaku zaštite okoliša

### NN 70/2008 (18.6.2008.), Pravilnik o znaku zaštite okoliša

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**2352**

Na temelju članka 175. stavka 5. Zakona o zaštiti okoliša (»Narodne novine« br.
110/07) ministrica zaštite okoliša, prostornog uređenja i graditeljstva donosi

## PRAVILNIK

### O ZNAKU ZAŠTITE OKOLIŠA

I. OPĆE ODREDBE

Članak 1.

Ovim Pravilnikom uređuje se postupak, način dodjele, uvjeti za dobivanje znaka
zaštite okoliša, izgled znaka zaštite okoliša, uporaba i rok važenja
dodijeljenog znaka, sastav i način rada povjerenstva za dodjelu znaka zaštite
okoliša, te sudjelovanje pojedinaca, udruga i organizacija u postupku dodjele
znaka zaštite okoliša.

Članak 2.

Cilj dodjele znaka zaštite okoliša je promicanje proizvoda kojima se smanjuje
nepovoljan utjecaj proizvoda na okoliš u odnosu na ostale istovrsne proizvode
čime se pridonosi učinkovitom korištenju prirodnih dobara i visokom stupnju
zaštite okoliša te informiranje potrošača o takvim proizvodima.

Članak 3.

U ovom Pravilniku u uporabi su pojmovi sa sljedećim značenjem:
1. Proizvod su robe i usluge;
2. Skupina proizvoda su istovrsni proizvodi koji služe u slične svrhe i koji su
istoznačni u smislu uporabe i u smislu predodžbe potrošača;
3. Potrošač je i trgovac prema posebnom propisu o zaštiti potrošača;
4. Mjerila su mjerila na temelju kojih se razlikuje proizvod koji bitno manje
opterećuje okoliš od drugih proizvoda iz iste skupine proizvoda, a na temelju
mjerljive razlike u utjecaju na okoliš.

Članak 4.

(1) Ministarstvo nadležno za poslove zaštite okoliša dodjeljuje znak zaštite
okoliša za proizvod dostupan na tržištu Republike Hrvatske koji tijekom životnog
ciklusa bitno manje opterećuje okoliš u odnosu na druge proizvode iz iste
skupine proizvoda, osim za hranu, pića i farmaceutske proizvode te za medicinsku
opremu koja je namijenjena za profesionalnu uporabu ili koju propisuje ili
nadzire ovlašteni zdravstveni radnik.
(2) Ministarstvo nadležno za poslove zaštite okoliša dodjeljuje znak zaštite
okoliša Zajednice sukladno Uredbi (EZ) br. 1980/2000 Europskog parlamenta i
Vijeća od 17. srpnja 2000. o revidiranom programu dodjele znaka zaštite okoliša
Zajednice.

Članak 5.

(1) Znak zaštite okoliša ne dodjeljuje se za:
– tvari i pripravke koji su, prema posebnim propisima, klasificirani kao vrlo
toksični, toksični, opasni za okoliš, kancerogeni, toksični za reprodukciju ili
mutageni.
– robu proizvedenu postupkom kod kojeg postoji vjerojatnost da je u značajnoj
mjeri štetan za ljude i/ili okoliš, ili koja pri normalnoj uporabi može biti
štetna za potrošače.
(2) Iznimno, znak zaštite okoliša može se dodijeliti za proizvode koji sadrže
opasne tvari, ako prema posebnim propisima, koncentracije opasnih tvari nisu
opasne za zdravlje ljudi i okoliš.

II. MJERILA

Članak 6.

(1) Plan dodjele znaka zaštite okoliša (u daljnjem tekstu: Plan) određuje
strategiju razvoja dodjele znaka zaštite okoliša i sadrži osobito:
– popis skupine proizvoda za koje se donose mjerila,
– redoslijed utvrđivanja mjerila,
– redoslijed provjere mjerila iz prethodnog razdoblja,
– način suradnje sa strukovnim udrugama, udrugama za zaštitu potrošača i
udrugama koje djeluju na području zaštite okoliša,
– mjere promidžbe znaka zaštite okoliša u cilju poboljšanja stanja okoliša i
– procjenu sredstava dodjele znaka zaštite okoliša.
(2) Prijedlog Plana razmatra Savjet za održivi razvoj i zaštitu okoliša (u
daljnjem tekstu: Savjet).
(3) Plan donosi Ministarstvo nadležno za poslove zaštite okoliša (u daljnjem
tekstu: Ministarstvo) za razdoblje od jedne kalendarske godine.
(4) Plan se objavljuje na internetskoj stranici Ministarstva.

Članak 7.

(1) Za skupine proizvoda određene Planom, Ministarstvo pokreće postupak izrade
mjerila.
(2) Ako za proizvod za koji se traži dodjela znaka zaštite okoliša izrada
mjerila nije predviđena Planom, Ministarstvo, na prijedlog Povjerenstva iz
članka 12. ovoga Pravilnika o opravdanosti izrade mjerila za tu skupinu
proizvoda, može pokrenuti postupak njihove izrade.
(3) Prijedlog mjerila iz stavka 1. i 2. ovoga članka izrađuje ovlaštena stručna
institucija prema Zakonu o zaštiti okoliša (u daljnjem tekstu: ovlaštenik).

Članak 8.

(1) Mjerila sadrže:
– opis skupine proizvoda,
– pokazatelje zaštite okoliša,
– uvjete zaštite okoliša za pojedini pokazatelj zaštite okoliša,
– uvjete za uporabu znaka i
– razlog dodjele znaka zaštite okoliša.
(2) Pri izradi mjerila razmatra se utjecaj proizvoda na okoliš u svom
cjelokupnom životnom ciklusu u skladu s međunarodno priznatim metodama i
normama, a gdje je to moguće i prikladno primjenjuju se norme EN ISO 14040 i ISO
14024.
(3) Kod određivanja pokazatelja zaštite okoliša utvrđuju se vrste utjecaja na
okoliš kojima proizvodi iz pojedine skupine proizvoda mogu značajno pridonijeti
unapređenju stanja okoliša tijekom životnog ciklusa proizvoda prema tablici
procjene iz Priloga I. ovoga Pravilnika.
(4) Utjecaji na okoliš tijekom pripremne faze proizvodnje (primjerice: vađenje
odnosno crpljenje sirovine ili proizvodnja i procesiranje sirovina i energenta)
uzimaju se obzir koliko je to tehnološki moguće.
(5) Uvjeti zaštite okoliša utvrđuju se za pojedini pokazatelj zaštite okoliša
uzimajući u obzir osobito:
– tehnološku i ekonomsku izvedivost prilagodbi određenog proizvoda potrebnih za
usklađivanje s mjerilima u razumnom vremenskom periodu,
– relativni utjecaj na okoliš,
– mogućnost mjerenja i točnost,
– sposobnost proizvoda da udovolji potrebama potrošača.

Članak 9.

(1) Izrađeni prijedlog mjerila objavljuje se na internetskoj stranici
Ministarstva radi davanja mišljenja u roku od 30 dana.
(2) Povjerenstvo iz članka 12. ovoga Pravilnika daje mišljenje o prijedlogu
mjerila i danim mišljenjima iz stavka 1. ovoga članka.

Članak 10.

(1) Po primitku mišljenja Povjerenstva iz članka 9. ovoga Pravilnika
Ministarstvo donosi mjerila i utvrđuje rok njihova važenja.
(2) Rok važenja mjerila ne može biti duži od pet godina.
(3) Mjerila se objavljuju na internetskoj stranici Ministarstva.

Članak 11.

(1) Provjera mjerila može se provesti i prije isteka roka važenja na prijedlog
Povjerenstva iz članka 12. ovoga Pravilnika.
(2) Na provjeru mjerila primjenjuju se na odgovarajući način odredbe ovoga
Pravilnika za izradu mjerila.
(3) Nakon provedene provjere iz stavka 1. ovoga članka, mjerila se mogu
izmijeniti, staviti izvan snage ili produžiti rok njihova važenja.
(4) Ako se mjerila izmijene odnosno stave izvan snage, znak zaštite okoliša
dodijeljen za proizvod po ranije utvrđenim uvjetima, može se koristiti najdulje
godinu dana od dana donošenja odluke o izmjeni odnosno stavljaju izvan snage.

III. POVJERENSTVO ZA DODJELU ZNAKA
ZAŠTITE OKOLIŠA

Članak 12.

(1) Za obavljanje stručnih poslova dodjele znaka zaštite okoliša, ministar
imenuje Povjerenstvo za dodjelu znaka zaštite okoliša (u daljnjem tekstu:
Povjerenstvo) za razdoblje od dvije godine.
(2) Stručni poslovi iz stavka 1. ovoga članka obuhvaćaju:
– davanje mišljenja o opravdanosti izrade mjerila koja nisu predviđena Planom,
– davanje mišljenja o prijedlogu mjerila,
– predlaganje provjere mjerila i
– davanje stručne ocjene o udovoljavanju proizvoda mjerilima i prijedloga za
dodjelu znaka zaštite okoliša.

Članak 13.

(1) Povjerenstvo ima sedam članova.
(2) Članovi Povjerenstva imenuju se iz redova predstavnika:
– Ministarstva,
– središnjeg tijela državne uprave nadležnog za normizaciju,
– središnjeg tijela državne uprave nadležnog za gospodarstvo,
– industrije,
– udruga potrošača i
– udruga koje djeluju na području zaštite okoliša.
(3) Odlukom o imenovanju Povjerenstva, imenuju se predsjednik i zamjenik
predsjednika.
(4) Povjerenstvo ima pravo na naknadu za svoj rad.
(5) Sredstva za rad Povjerenstva osigurava Ministarstvo.

Članak 14.

(1) Odlukom o imenovanju Povjerenstva, imenuje se i tajnik Povjerenstva.
(2) Tajnik Povjerenstva je službena osoba Ministarstva koja obavlja
administrativne poslove za Povjerenstvo.
(3) Tajnik Povjerenstva saziva sjednice Povjerenstva i vodi zapisnik sa sjednica
Povjerenstva.

Članak 15.

(1) Povjerenstvo radi na sjednicama kojima mora biti nazočna većina ukupnog
broja članova.
(2) Sjednicu Povjerenstva vodi predsjednik, a u slučaju njegove spriječenosti
zamjenik predsjednika.
(3) Povjerenstvo odlučuje javnim glasovanjem. Odluke Povjerenstva su
pravovaljane ako su izglasane većinom ukupnog broja članova Povjerenstva.
(4) Član Povjerenstva koji se ne suglasi s odlukom Povjerenstva može tražiti da
se njegovo mišljenje unese u zapisnik sa sjednice Povjerenstva.
(5) Na poziv Povjerenstva sjednici može biti nazočan ovlaštenik i druge osobe
(predstavnici stručnih institucija za pojedina područja, predstavnici udruga
koje djeluju na području zaštite okoliša, udruga potrošača i drugi).

IV. NAČIN DODJELE ZNAKA

Članak 16.

(1) Zamolbu za dodjelu znaka zaštite okoliša (u daljnjem tekstu: zamolba)
podnosi proizvođač, uvoznik, davatelj usluge, trgovac u veleprodaji i
maloprodaji (u daljnjem tekstu: podnositelj zamolbe).
(2) Trgovac u veleprodaji i maloprodaji može podnijeti za­molbu samo za
proizvode koji se na tržištu pojavljuju pod njegovom robnom markom.
(3) Zamolba se može odnositi na proizvod koji se na tržištu pojavljuje pod
jednom ili više robnih marki.
(4) Za promjene značajki proizvoda koje ne utječu na udovoljavanje mjerilima ne
podnosi se nova zamolba, ali je korisnik znaka dužan izvijestiti Ministarstvo o
takvim promjenama.

Članak 17.

(1) Zamolba se podnosi Ministarstvu.
(2) Zamolba sadrži:
– ime/naziv i djelatnost podnositelja zamolbe,
– sjedište i adresu podnositelja zamolbe,
– naziv proizvoda za koji se traži dodjela znaka zaštite okoliša,
(3) Uz zamolbu se prilaže elaborat o usklađenosti proizvoda s mjerilima koji
izrađuje ovlaštenik iz članka 7. ovoga Pravilnika.
(4) Ako je zamolba nepotpuna, Ministarstvo će zatražiti od podnositelja zamolbe
da nedostatke ukloni i odrediti rok u kojem je podnositelj zamolbe to dužan
učiniti.
(5) Ako podnositelj zamolbe ne ukloni nedostatke u određenom roku pa se zbog
toga ne može o zamolbi odlučivati, smatrat će se da zamolba nije podnesena.

Članak 18.

(1) Zamolba se dostavlja Povjerenstvu na stručnu ocjenu. Predstavnik ovlaštenika
dužan je na zahtjev članova Povjerenstva usmeno obrazložiti elaborat.
(2) Ako Povjerenstvo utvrdi da proizvod udovoljava mjerilima, predlaže dodjelu
znaka.
(3) Ako Povjerenstvo utvrdi da proizvod ne udovoljava mjerilima, predlaže dopunu
elaborata iz članka 18. ovoga Pravilnika i rok u kojem je podnositelj zamolbe to
dužan učiniti.

Članak 19.

(1) Podnositelj zahtjeva može, uz obrazloženje, zatražiti da pojedini podaci
čija je tajnost zaštićena posebnim propisom budu dostupni samo Ministarstvu i
Povjerenstvu.
(2) O opravdanosti zahtjeva iz stavka 1. ovoga članka odlučuje Ministarstvo.
(3) Ministarstvo, Povjerenstvo i ovlaštenik dužni su čuvati tajnost podataka
koji su im povjereni tijekom postupka dodjele znaka zaštite okoliša.

Članak 20.

(1) Na prijedlog Povjerenstva odluku o dodjeli znaka zaštite okoliša donosi
Ministarstvo.
(2) U odluci se navode uvjeti uporabe znaka zaštite okoliša prema mjerilima i
rok na koji se odobrava uporaba znaka.
(3) Znak zaštite okoliša dodjeljuje se najdulje na rok od tri godine.

Članak 21.

(1) Odluka o dodjeli i oduzimanju znaka zaštite okoliša objavljuje se na
internetskoj stranici Ministarstva.
(2) O odluci iz stavka 1. ovoga članka Ministarstvo izvješćuje javnost i putem
sredstava javnog priopćavanja.

Članak 22.

(1) Ministarstvo vodi evidenciju o korisnicima:
– znaka zaštite okoliša i
– znaka zaštite okoliša Zajednice.
(2) Podaci iz evidencije iz stavka 1. ovoga članka objavljuju se na internetskoj
stranici Ministarstva.

V. ZNAK ZAŠTITE OKOLIŠA

Članak 23.

(1) Znak zaštite okoliša sastoji se od dvije koncentrične kružnice s najmanjim
promjerom kružnice 15 mm. U unutarnjem krugu je stiliziran prikaz ptice i ribe.
(2) U prostoru između kružnica, u gornjoj polovici, ispisana je poruka
»prijatelj okoliša«.
(3) U prostoru između kružnica, u donjoj polovici kružnice ispisuje se tekst u
kojem se navodi razlog dodjele znaka zaštite okoliša utvrđen mjerilima.
(4) Stilizirani prikaz ptice i ribe tiska se na jednobojnoj podlozi.
(5) Grafički prikaz znaka zaštite okoliša otisnut je u Prilogu II. ovoga
Pravilnika i čini njegov sastavni dio.

VI. UPORABA DODIJELJENOG ZNAKA

Članak 24.

(1) Znak zaštite okoliša može se koristiti pod uvjetima određenim odlukom o
dodjeli znaka i ovim Pravilnikom.
(2) Znak zaštite okoliša ne može se koristiti dok znak nije dodijeljen.
(3) Znak zaštite okoliša može se koristiti samo za promicanje onog proizvoda za
koji je znak dodijeljen.
(4) Znak zaštite okoliša ne može se koristiti kao dio robne marke proizvoda.
(5) Nije dozvoljeno lažno i zavaravajuće promicanje ili uporaba bilo koje oznake
ili loga, koja bi mogla dovesti do zablude da se radi o znaku zaštite okoliša
ustanovljenim ovim Pravilnikom.

Članak 25.

(1) Znak zaštite okoliša može se otiskivati, odnosno stavljati na proizvod samo
u roku u kojem je odobreno korištenje znaka.
(2) Zalihe proizvoda proizvedene do dana isteka roka na koji je znak dodijeljen
mogu biti na tržištu s otisnutim znakom zaštite okoliša i nakon isteka roka na
koji je znak dodijeljen najdulje jednu godinu nakon isteka roka u kojem se znak
mogao koristiti.

Članak 26.

Inspektor zaštite okoliša u inspekcijskom nadzoru, u tijeku uporabe znaka
zaštite okoliša, nadzire udovoljava li proizvod kojemu je dodijeljen znak
zaštite okoliša mjerilima.

Članak 27.

Dodjela znaka na zaštitu okoliša ne utječe na ispunjavanje zahtjeva zaštite
okoliša i drugih zahtjeva prema posebnim propisima koji se primjenjuju tijekom
životnog ciklusa proizvoda.

VII. PRIJELAZNE I ZAVRŠNE ODREDBE

Članak 28.

Prvi Plan donosi se za 2009. godinu.

Članak 29.

Prilozi I. i II. s odgovarajućim sadržajem tiskani su uz ovaj Pravilnik i čine
njegov sastavni dio.

Članak 30.

Postupci započeti prema odredbama Pravilnika o znaku zaštite okoliša (»Narodne
novine« br. 64/96) završit će se prema odredbama toga Pravilnika.

Članak 31.

Danom stupanja na snagu ovoga Pravilnika prestaje važiti Pravilnik o znaku
zaštite okoliša (»Narodne novine« br. 64/96).

Članak 32.

Ovaj Pravilnik stupa na snagu osmog dana od dana objave u »Narodnim novinama«,
osim odredbi članka 4. stavka 2. i članka 22. stavka 1. alineje 2. ove Uredbe
koje stupaju na snagu danom pristupanja Republike Hrvatske u članstvo u
Europskoj uniji.

Klasa: 351-01/08-04/39
Ur.broj: 531-09-1-2-08-3
Zagreb, 13. lipnja 2008.

Ministrica
zaštite okoliša, prostornog uređenja i graditeljstva
**Marina Matulović Dropulić, dipl. ing. arh**., v. r.

**PRILOG I.**
TABLICA ZA PROCJENU

**ŽIVOTNI CIKLUS PROIZVODA**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Robe | | | | | Usluge | | |
| Pokazatelji zaštite okoliša | Predproizvodnja/ sirovine | Proizvodnja | Distribucija (uključuje pakiranje) | Uporaba | Oporaba/  reciklaža/odlaganje | Nabava proizvoda za davanje usluge | Izvedba usluge | Upravljanje/ postupanje s otpadom |
| Kakvoća zraka |  |  |  |  |  |  |  |  |
| Kakvoća vode |  |  |  |  |  |  |  |  |
| Zaštita tla |  |  |  |  |  |  |  |  |
| Smanjenje otpada |  |  |  |  |  |  |  |  |
| Ušteda energije |  |  |  |  |  |  |  |  |
| Upravljanje prirodnim izvorima |  |  |  |  |  |  |  |  |
| Sprječavanje globalnog zagrijavanja |  |  |  |  |  |  |  |  |
| Zaštita ozonskog sloja |  |  |  |  |  |  |  |  |
| Ekološka sigurnost |  |  |  |  |  |  |  |  |
| Buka |  |  |  |  |  |  |  |  |
| Biološka raznolikost |  |  |  |  |  |  |  |  |

**PRILOG II.**
GRAFIČKI PRIKAZ ZNAKA ZAŠTITE OKOLIŠA

![](dodatni/348302.gif)

Pravilnik, NN 70/2008-2352
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)